九井
作者：王安石
朝代：宋

paragraphs: 沿崖涉澗三十里，高下犖確無人耕。
捫蘿挽蔦到山趾，仰見吹瀉何崢嶸。
餘聲投林欲風雨，末勢卷土猶溪阬。
飛蟲凌兢走獸慄，霜雪夏落雷冬鳴。
野人往往見神物，鱗甲漠漠雲隨行。
我來立久無所得，空數石上菖蒲生。
中官繫龍沉玉冊，小吏磔狗澆銀觥。
地形偶爾藏險怪，天意未必司陰晴。
山川在理有崩竭，丘壑自古相虛盈。
誰能保此千世後，天柱不折泉常傾。